文天祥
歌风台
长陵有神气，万岁光如虹。
有时风雪变，魂魄来沛宫。
壮哉游子乡，一览万宇空。
击筑戒复隍，帝业慎所终。
重瞳爱梁父，此情岂不同。
锦衣绚行昼，丈夫何浅中。
缅怀首丘意，自足分雌雄。
尚惜霸心存。
慷慨怀勇功。
不见往来事，烹狗与藏弓。
早知致两生，礼乐三代隆。
匹夫事已往，安用责乃翁。
我来汤沐邑，白杨吹悲风。
永言三侯章，隐隐闻儿童。
叶落皆归根，飘零独秋蓬。
登台共恓恻，目送南飞鸿。